## Pravilnik o vrednovanju imovine Fonda hrvatskih branitelja iz Domovinskog rata i članova njihovih obitelji

### NN 70/2006 (26.6.2006.), Pravilnik o vrednovanju imovine Fonda hrvatskih branitelja iz Domovinskog rata i članova njihovih obitelji

# HRVATSKA AGENCIJA ZA NADZOR FINANCIJSKIH USLUGA

**1690**

Na temelju članka 25. stavka 2. Zakona o Fondu hrvatskih branitelja iz
Domovinskog rata i članova njihovih obitelji (»Narodne novine« broj 163/03 i
82/04), Hrvatska agencija za nadzor financijskih usluga je na sjednici održanoj
14. lipnja 2006. godine, donijela

## PRAVILNIK

### O VREDNOVANJU IMOVINE FONDA HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI

UVODNE ODREDBE

Članak 1.

Ovim Pravilnikom uređuje se način vrednovanja, obračun nak­nada, izračun neto
imovinske vrijednosti, izračun udjela, datumi vrednovanja, način i rokovi
raspodjele neto dobiti od ulaganja i način izvještavanja koji je obvezno
primjenjivati društvo za uprav­ljanje investicijskim fondovima (u daljnjem
tekstu: Društvo), kod vrednovanja imovine Fonda hrvatskih branitelja iz
Domovinskog rata i članova njihove obitelji (u daljnjem tekstu: Fond).

IZRAČUN VRIJEDNOSTI UDJELA I NETO IMOVINSKE VRIJEDNOSTI FONDA

Članak 2.

(1) Vrijednost imovine Fonda i vrijednost udjela u Fondu izračunava i utvrđuje
depozitna banka.
(2) Vrijednost udjela u Fondu na dan vrednovanja utvrđuje se dijeljenjem neto
imovine i ukupnog broja udjela na taj dan i izražava se u kunama, odnosno
protuvrijednosti eura po srednjem tečaju Hrvatske narodne banke.
(3) Ukupan broj udjela u Fondu na dan vrednovanja, utvrđuje se umanjenjem broja
udjela na prethodni dan vrednovanja za broj udjela koje Fond povlači za osobe
koje su na dan vrednovanja prestale biti vlasnici udjela.
(4) Neto imovinsku vrijednost Fonda na dan vrednovanja čini ukupna vrijednost
imovine Fonda umanjena za iznos obveza na isti dan.

VREDNOVANJE IMOVINE I OBVEZA FONDA

Članak 3.

(1) Ukupnu imovinu Fonda čini zbroj vrijednosti svih vrsta imovine Fonda
sukladno odredbama zakonskih i podzakonskih propisa.
(2) Obveze Fonda mogu biti obveze s osnove stjecanja imovine Fonda te obveza
prema Društvu s osnove naknade za upravljanje.
(3) Imovina iz stavka 1. ovog članka i obveze iz stavka 2. ovog članka vrednuju
se prema načelima vrednovanja financijske imovine sukladno Međunarodnim
računovodstvenim standardima (u daljnjem tekstu: MRS) i Međunarodno standardima
financijskog izvješćivanja (u daljnjem tekstu: MSFI).
(4) Početno priznavanje vrijednosnih papira obavlja se po njihovom trošku
nabave, koji je definiran MRS, odnosno po cijeni transakcije.
(5) Svako naknadno mjerenje svih vrsta imovine i obveza denominiranih u stranoj
valuti obavlja se prema srednjem tečaju Hrvatske narodne banke važećem na dan
vrednovanja. Razlike u fer vrijednosti nastale zbog promjene tečaja evidentiraju
se u neto dobiti ili gubitku razdoblja u kojem nastaju.
(6) Za vlasničke i dugoročne dužničke vrijednosne papire kojima se trguje u
Republici Hrvatskoj, fer vrijednošću smatra se prosječna cijena ponderirana
količinom vrijednosnih papira protrgovanih na Burzi te prijavljenih i
institucionalnih transakcija. Za vlasničke vrijednosne papire kojima se trguje u
inozemstvu, fer vrijednošću smatra se zaključna cijena toga dana ostvarena na
matičnoj burzi izdavatelja. Za dužničke vrijednosne papire kojima se trguje u
inozemstvu, fer vrijednošću se smatra zaključna cijena službeno kotirana na
financijsko-informacijskom servisu.
(7) U slučaju da na dan vrednovanja nije bilo cijena iz točke 6. ovog članka,
fer vrijednošću smatra se fer vrijednost tog vrijednos­nog papira prethodnog
dana vrednovanja.
(8) Vlasnički vrijednosni papiri za koje 30 dana nisu ostvareni uvjeti za
vrednovanje na način iz točke 6. ovog članka vrednuju se tehnikama procjene koje
su određene Međunarodnim računovodstvenim standardima. Korištenu tehniku
procjene za svaki pojedinačni vrijednosni papir depozitna banka dužna je
dostaviti Hrvatskoj agenciji za nadzor financijskih usluga (u daljnjem tekstu:
Agencija) na zahtjev.
Dugoročni dužnički vrijednosni papiri za koje 30 dana nisu ostvareni uvjeti za
vrednovanje na način iz točke 6. ovog članka vrednuju se metodom efektivne
kamatne stope, s time da je početna vrijednost zadnja utvrđena fer vrijednost
tog vrijednosnog papira na način iz točke 6. ovog članka.
Nakon što se steknu uvjeti za vrednovanje na način naveden u točki 6. ovog
članka, vrednovat će se sukladno odredbama te toč­ke.
(9) Kratkoročni dužnički vrijednosni papiri izdavatelja iz Republike Hrvatske
klasificirani kao financijska imovina po fer vrijednosti kroz račun dobiti i
gubitka ili financijska imovina raspoloživa za prodaju vrednuju se primjenom
efektivne kamatne stope ostvarene zadnjom transakcijom u portfelju fonda.
(10) Kratkoročni dužnički vrijednosni papiri izdavatelja iz Republike Hrvatske
klasificirani kao ulaganja koja se drže do dospijeća ili zajmovi i potraživanja
vrednuju se primjenom efektivne kamatne stope ostvarenom prilikom ulaganja.
(11) Ukoliko društvo za upravljanje fondom odluči da će duž­nički vrijednosni
papir držati do dospijeća, tada se takva imovina vrednuje amortiziranim iznosom
primjenom metode efektivne kamatne stope1. Efektivna kamatna stopa je diskontna
stopa po kojoj je sadašnja (diskontirana) vrijednost svih budućih novčanih
primitaka jednaka cijeni dužničkog vrijednosnog papira (koja uključuje sve
transakcijske troškove) i predstavlja internu stopu rentabilnosti predmetnog
dužničkog vrijednosnog papira. Efektivna kamatna stopa iskazana je na godišnjoj
razini i računa se koristeći dekurzivni obračun, primjenom složenog kamatnog
računa. Pri diskontiranju budućih novčanih primitaka primjenjuje se broj dana iz
uvjeta predmetnog dužničkog vrijednosnog papira, pri čemu je zadnji dan
amortizacije jednak danu dospijeća papira. Efektivna kamatna stopa iskazuje se
na 4 decimalnih mjesta, uz zaokruživanje zadnje decimale metodom matematičkog
zaokruživanja. Sva financijska imovina koja se drži do dospijeća podliježe
provjeri radi umanjenja vrijednosti imovine.
(12) U slučaju prodaje dijela imovine koja se drži do dospijeća ili promjene
namjere ili sposobnosti da se drži do dospijeća, cjelokupnu istovrsnu imovinu
koja se drži do dospijeća treba ponovno mjeriti po fer vrijednosti. Od datuma
nastanka slučaja u sljedeće dvije godine niti jedan vrijednosni papir se ne
smije vrednovati na način da se drži do dospijeća. Navedeno se ne odnosi na
slučaj kada događaj koji uzrokuje prodaju nije bilo moguće anticipirati, u
slučaju neznačajnih iznosa ili drugim slučajevima navedenim u MRS-u 39.
(13) Kupnja i prodaja financijske imovine priznaje se obračunom na datum
trgovanja. Obračun na datum trgovanja odnosi se na priznavanje financijske
imovine koja se treba primiti i obveza koje se treba platiti na datum trgovanja.
(14) Obveze iz stavka 2. ovog članka iskazuju se u poslovnim knjigama u
vrijednosti nastale poslovne promjene dokazane ured­nom ispravom i/ili ugovorom
o stvaranju obveze.
(15) Potraživanja ili obveze po osnovi kamata, dividendi, gubitaka ili dobitaka
koji se odnose na financijski instrument ili njegov sastavni dio klasificiran
kao financijska obveza, trebaju se u ukup­nom iznosu iskazati u imovini ili
obvezama fonda po donošenju odluke i utvrđivanju propisa imatelja prava
(obveze).
(16) Ukoliko depozitna banka ocijeni da vrijednost financijskog instrumenta
izračunata na način iz ovog Pravilnika ne predstavlja fer vrijednost navedenog
instrumenta, može sama procijeniti fer vrijednost tog instrumenta. U slučaju
donošenja takve odluke depozitna banka je obavezno obavijestiti Agenciju.
(17) Fond povlači udjele s datumom primitka Zahtjeva za prodaju udjela fonda.
Udjelničar prestaje biti članom fonda od datuma koji slijedi nakon datuma
primitka Zahtjeva za prodaju udjela.

OBRAČUN NAKNADA

Članak 4.

Ukupni iznos naknada koje terete imovinu Fonda jednak je iznosu naknade za
upravljanje Fondom. Naknada za upravljanje fondom obračunava se dnevno na osnovi
ukupne vrijednosti imovine Fonda iz članka 3. stavka 1. ovog Pravilnika umanjene
za iznos obveza po osnovi stjecanja imovine fonda.

DATUMI VREDNOVANJA I NAČIN IZVJEŠTAVANJA

Članak 5.

(1) Imovina Fonda vrednuje se dnevno. Sve zahtjeve za prodaju udjela zaprimljene
vikendom i blagdanom Društvo će smatrati zaprimljenim sljedećeg radnog dana, tj.
obračunati po cijeni udjela sljedećeg radnog dana.
(2) Depozitna banka je obavezna obavijestiti Agenciju o neto imovinskoj
vrijednosti Fonda, vrijednosti udjela te o postupku vred­novanja imovine i
obveza fonda na taj dan narednog dana najkas­nije do 13 sati putem obrasca čiji
sadržaj i način dostave propisuje Agencija.
(3) Obrazac iz stavka 2. ovog članka depozitna banka dostav­lja Agenciji u
elektronskom obliku, s time da se drugi radni dan u mjesecu u pisanom obliku
dostavi i potvrđeni sumarni izvještaj za prethodni mjesec.
(4) Agencija može naložiti depozitnoj banci da promijeni vred­novanje za
određeni vrijednosni papir, ukoliko utvrdi da je depozitna banka za vrednovanje
koristila netočnu cijenu vrijednosnog papira ili fer vrijednost ne odgovara
stvarnom stanju na tržištu. Depozitna banka je dužna isti dan dostaviti Agenciji
novu neto imovinsku vrijednost Fonda, vrijednosti udjela te izvijestiti o
postupku vrednovanja imovine i obveza Fonda za dan vrednovanja.

NAČIN I ROKOVI RASPODJELE NETO DOBITI

Članak 6.

(1) Društvo je dužno revidirana financijska izvješća dostaviti Agenciji do 31.
ožujka tekuće godine za prethodnu godinu.
(2) Neto dobit od ulaganja je razlika ukupnih prihoda i ukupnih rashoda
iskazanih u Računu dobiti i gubitka fonda za poslovnu godinu, propisanog
Pravilnikom o sadržaju izvješća dioničara i imatelja udjela u fondu i vođenju
poslovnih knjiga društva za upravljanje investicijskim fondovima (»Narodne
novine« broj 45/06). Datume raspodjele i reinvestiranja neto dobiti od ulaganja
određuje Agencija, Odlukom sukladno članku 29. Zakona o Fondu hrvatskih
branitelja iz Domovinskog rata i članova njihovih obitelji (u daljnjem tekstu:
Zakon), a koji ne mogu biti određeni prije roka za dostavu revidiranih
financijskih izvješća iz prethodnog stavka ovoga članka.
(3) Trećina neto dobiti od ulaganja koja se reinvestira u Fond odražava se na
promjenu cijene udjela, kao njeno povećanje odnosno smanjenje.
(4) Trećina neto dobiti od ulaganja namijenjena za razvojne, socijalne i
humanitarne mjere i trećina neto dobiti od ulaganja namijenjena za isplatu
članovima u razdoblju dok nije poznat konačan broj udjela u Fondu, kao ni cijena
udjela u Fondu, knjiži se kao obveza Fonda na dan sastavljanja financijskih
izvješća (31.12.). Rok isplate određuje se Odlukom iz stavka 2. ovoga članka.
(5) Utvrđivanjem konačnog broja udjela u Fondu kao i cijene udjela, trećina neto
dobiti od ulaganja namijenjena za razvojne, socijalne i humanitarne mjere knjiži
se na dnevnoj razini kao obveza Fonda. Rok isplate određuje se Odlukom iz stavka
2. ovoga članka.
(6) Utvrđivanjem konačnog broja udjela u Fondu kao i cijene udjela, trećina neto
dobiti od ulaganja namijenjena za isplatu članovima raspodijelit će se prema
Odluci iz stavka 2. ovoga članka, te će se knjižiti kao obveza Fonda na dan
sastavljanja financijskih izvješća prema MRS-u (31.12.). Obveza za isplatu ovog
dijela dobiti knjiži se na dan isplate u svrhu izračunavanja cijene udjela. Pet
radnih dana prije isplate navedenog dijela neto dobiti od ulaganja, Društvo neće
zaprimati zahtjeve za isplatu udjela zbog osiguravanja operativno-tehničkih
uvjeta za provedbu Odluke. Članovi Fonda koji istupe iz Fonda prije datuma
isplate navedene trećine neto dobiti od ulaganja imaju pravo na isplatu iste za
prethodnu godinu, a članovi Fonda koji istupe tijekom godine navedeno pravo za
dio godine do datuma istupa ostvaruju kroz cijenu udjela.

PRIJELAZNE I ZAVRŠNE ODREDBE

Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-01/20
Urbroj: 326-01/06-1
Zagreb, 14. lipnja 2006.

Predsjednik Uprave
**Ante Samodol**, v. r.

\_\_\_\_\_\_\_
1 Za svaki vrijednosni papir
koji se prije početka primjene ovog Pravilnika drži do dospijeća i vrednuje se
metodom linearne amortizacije, prvog dana primjene ovog Pravilnika izračunava se
nova amortizacijska tablica koja se temelji na primjeni efektivne kamatne stope.
Kao vrijednost početnog mjerenja uzima se vrijednost tog vrijednosnog papira na
prethodni dan vrednovanja. Na prvi dan primjene ovog Praivlnika vrijednosni
papir se amortizira za odgovarajući iznos iz nove amortizacijske tablice.

Pravilnik, NN 70/2006-1690
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)